Milujete ilustrácie? Najkrajšie dielka od víťazov najvyšších ocenení Bienále ilustrácií Bratislava nájdete od štvrtka v Litparku. Vernisáž sa uskutoční o 11.00 hod.
Agentúrny materiál sme nahradili autorským článkom redakcie Korzára.
KOŠICE. Exponáty návštevníkom poskytnú v retrospektíve päťdesiatich rokov komplexný pohľad na ilustráciu ako na samostatné umelecké dielo, ale aj ako na súčasť knižného produktu.
"Ide o unikátnu putovnú výstavu, ktorá v uvedenom rozsahu doteraz ešte takému širokému publiku sprístupnená nebola. Pozostáva totiž až z takmer 150 bohato ilustrovaných kníh pre deti a mládež, ktoré pochádzajú z 36 krajín sveta a ktoré poskytla zo svojho fondu bratislavská Knižnica Bibiany," zhrnula riaditeľka Knižnice pre mládež mesta Košice Iveta Hurná.
Poputuje aj do zahraničia
Výstava potrvá do 10. apríla a je putovná. Postupne sa bude presúvať po 25 knižniciach, galériách a kultúrnych inštitúciách na Slovensku i v zahraničí.
"Veľmi nás teší, že ako úplne prví túto krásnu výstavu uvidia práve naši čitatelia a priaznivci, ktorých aj takto chceme v rámci nášho 60. výročia založenia knižnice odmeniť za ich priazeň a podporu."